**Kont entolerans**

**Pwotestasyon**

Fondasyon konesans ak libète (FOKAL) te aksepte akeyi yon aktivite (pwojeksyon fim dokimantè, konferans-deba) asosyasyon Kouraj t ap òganize. Kouraj se yon gwoup k ap lite kont diskriminasyon ki baze sou preferans seksyèl moun ak sou idantite yo nan zafè sèks sosyal. Poutèt sa, lonje dwèt fèt sou FOKAL ki ta swadizan ap « fè promosyon pou omoseksyalite ». An represay, FOKAL sibi divès atak grav (vye jouman sal, menas lanmò ak menas pou boule lokal li, ti dife boule pou fè vyolans sou ekip la), ki fè li vin anile aktivite ki t ap fèt lakay li a. Se te yon obligasyon pou pwoteje pèsonèl lan ak piblik k ap frekante enstitisyon an. Tout sa, se sitou akòz vyolans moun ka fè san krent, anba dra enpinite; moun ki bay tèt yo dwa pou teworize depi ou pa dakò ak lide pa yo, depi ou vle diskite aklè sou nenpòt sijè ki konsène sosyete an. Epitou, se akòz tandans sèten otorite ta vle genyen pou mete baboukèt sou libète asosyasyon, libète opinyon ak libète lapawòl, konkèt demokratik ki te koute chè pou genyen.

FOKAL dedye tèt li pou refleksyon, dyalòg ak deba. Dèske yon espas konsa ekziste, se yon atou pou konstriksyon demokrasi ann Ayiti. Konba asosyasyon Kouraj ap mennen, pou fè rekonèt epi respekte dwa yon kategori sitwayen ak sitwayèn, rantre nan kad batay pou dwa moun.

Dividal pawòl malveyan, rayisans ak omofòb (kont omoseksyèl) ki fèt la, montre jan entolerans ak obskirantis (derefize pou pwogrè ak lakonesans simaye) ap grangrennen anba chal sosyete ayisyèn an. Yo ta vle fè kwè tout sa ap fèt nan sousi pou pwoteje sosyete a. An reyalite, se yon fason pou taye zèb anba pye libète fondamantal yo (libète opinyon, lapawòl, asosyasyon); pou sèvi ak laterè pou fòse mounn koube devan yon sèl vizyon ki pa admèt pou gen lòt; pou lonje dwèt sou sèten kategori moun epi dyabolize yo; pou fè eksklizyon. Epi sitou, se pou fè bouyi vide ant omoseksyalite, kòm preferans seksyèl, ak pedofili ki se atirans seksyèl pou timoun. Se pou chache fè kwè depi yon moun omoseksyèl, sa ta tou vle di li pral fè agresyon seksyèl.

Kouran retwograd sa a te deja parèt pou kanpe an kwa kont dwa egal ego tout timoun, kèlkanswa kondisyon nesans yo. Se te sou pretèks pou evite fanmi yo eklate, alòske nan reyalite sosyete a, fanmi monoparantal ak manman sèlman se sitiyasyon ki trè kouran, epi majorite fanmi yo pa fonde nan maryaj, men nan lòt kalite inyon tankou plasaj. Kouran retwograd sa a ann aksyon tou pou chache kontraye pledwaye k ap fèt pou depenalize (wete pinisyon lalwa) avòtman. Kòm twazyèm kòz mòtalite matènèl ann Ayiti, avòtman se yon kokenn chenn pwoblèm sante piblik.

Sosyete ayisyèn an bezwen pwoteje kont vre danje ki menase li yo, tankou: popilasyon ki bandonnen anba lamizè san parèy oswa k ap vin pi frajil chak jou; Ignorans ak konsekans li yo; Mankman nan jere jan popilasyon an ap ogmante chak jou pi plis; Ensekirite sou tout fòm, sitou nan zafè lajistis; Vyòl, ensès ak zak pedofili ki sitou ap frape fiyèt ak ti jènfi; Mouvan migrasyon alèkile a kote jèn yo, gason kou fi, ap kouri kite peyi a; Kriz politik san fen ak move konsekans yo sou lavni peyi a; Koripsyon ak mannigans pou dappiyanp pouvwa; Entegris (doktrin ki vle pou peyi a jere dapre dizon yon relijyon) k ap degrade anbyans sosyal la, epi ki sitou ap atake dwa fanm ak relijyon vodou.

Fas ak pwopo sèten responsab Leta ap kenbe epi k ap atake libète fondamantal yo, li enpòtan pou raple: dwa moun endivizib, inalyenab (pa ka anile) ak enpreskriptib (pa gen lè pou yo fini). Se sa konstitisyon ayisyèn an dekrete, etan li konsidere li makònen ak prensip Deklarasyon inivèsèl dwa moun lan. Fè deba, se yon aktivite ki benefik pou aprann viv ansanm, pou demokrasi. Vyolans se dènyè zèl kat moun ki pa ka pote bonjan agiman pou demontre pozisyon yo; Sila yo ki pako ka rive konprann lè dwa ak libète prezève, se nan benefis tout sosyete a nèt.

Pòtoprens, 27 septanm 2016

Pou otantifikasyon: Danièle Magloire, feminis, defansèz dwa moun